ประกาศกระทรวงพลังงาน

เรื่อง หลักเกณฑ์และวิธีการในการทดสอบและตรวจสอบระบบการขนส่งก๊าซปิโตรเลียมเหลวทางท่อ

พ.ศ. 2561

--------------------------------------------------

          อาศัยอํานาจตามความในข้อ 9 และข้อ 18 แห่งกฎกระทรวงระบบการขนส่งก๊าซปิโตรเลียมเหลวทางท่อ พ.ศ. 2560 ออกตามความในพระราชบัญญัติควบคุมน้ํามันเชื้อเพลิง พ.ศ. 2542 ซึ่งแก้ไขเพิ่มเติมโดยพระราชบัญญัติควบคุมน้ํามันเชื้อเพลิง (ฉบับที่ 2) พ.ศ. 2550 รัฐมนตรีว่าการกระทรวงพลังงานออกประกาศไว้ ดังต่อไปนี


ข้อ ๑ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ข้อ ๒ ในประกาศนี้

          “มาตรฐาน API 570” หมายความว่า มาตรฐานที่กําหนดโดยสถาบันปิโตรเลียมแห่งประเทศสหรัฐอเมริกา ลําดับที่ 570 เรื่อง Piping Inspection Code: In - service Inspection, Rating, Repair, and Alteration of Piping Systems

          “มาตรฐาน API 1160” หมายความว่า มาตรฐานที่กําหนดโดยสถาบันปิโตรเลียมแห่งประเทศสหรัฐอเมริกา ลําดับที่ 1160 เรื่อง Managing System Integrity for Hazardous Liquid Pipelines


ข้อ ๓ ให้ผู้ประกอบกิจการควบคุมต้องจัดให้มีการทดสอบและตรวจสอบระบบการขนส่งก๊าซปิโตรเลียมเหลวทางท่อให้เป็นไปตามหลักเกณฑ์และวิธีการที่กําหนดไว้ตามประกาศนี้


ข้อ ๔ การทดสอบและตรวจสอบระบบการขนส่งก๊าซปิโตรเลียมเหลวทางท่อ ให้ใช้วิธีตามมาตรฐานการออกแบบ หรือมาตรฐาน API 570 หรือมาตรฐาน API 1160 แล้วแต่กรณี และต้องปฏิบัติตามหลักเกณฑ์และวิธีการท้ายประกาศนี้ ดังต่อไปนี้

          (1) กรณีสร้างขึ้นใหม่ในการขอรับใบอนุญาตให้ทดสอบและตรวจสอบท่อ ไม่น้อยกว่าตามหลักเกณฑ์และวิธีการที่ 1 ท้ายประกาศนี้

          (2) กรณีขอต่ออายุใบอนุญาตประจําปีให้ทดสอบและตรวจสอบระบบการขนส่งก๊าซปิโตรเลียมเหลวทางท่อเหนือพื้นดิน ด้วยวิธีพินิจด้วยสายตาภายนอก (external visual examination) ส่วนระบบการขนส่งก๊าซปิโตรเลียมเหลวทางท่อใต้พื้นดิน ให้ทดสอบและตรวจสอบด้วยวิธี above - grade visual surveillance  ทั้งนี้ ระบบการขนส่งก๊าซปิโตรเลียมเหลวทางท่อเหนือพื้นดิน ให้หมายความรวมถึงระบบการขนส่งก๊าซปิโตรเลียมเหลวทางท่อที่มีท่อเหนือพื้นดินซึ่งติดตั้งอยู่กับสะพานวางท่อ (Pipe Bridge) หรือชั้นวางท่อ (Pipe Rack) และระบบการขนส่งก๊าซปิโตรเลียมเหลวทางท่อเหนือพื้นดินที่ประกอบด้วยท่อใต้พื้นดินบางส่วนรวมอยู่ในเส้นท่อเดียวกัน

          (3) กรณีทดสอบและตรวจสอบตามวาระ สําหรับระบบการขนส่งก๊าซปิโตรเลียมเหลวทางท่อเหนือพื้นดิน ให้ทดสอบและตรวจสอบท่อไม่น้อยกว่าตามหลักเกณฑ์และวิธีการที่ 2 ท้ายประกาศนี้ โดยให้ทดสอบและตรวจสอบตามวาระครั้งแรกภายในห้าปีนับแต่วันที่ได้รับใบอนุญาต และครั้งต่อไปภายในทุกห้าปี นับแต่วันที่ทดสอบและตรวจสอบครั้งหลังสุด  ทั้งนี้ ระบบการขนส่งก๊าซปิโตรเลียมเหลวทางท่อเหนือพื้นดิน ให้หมายความรวมถึงระบบการขนส่งก๊าซปิโตรเลียมเหลวทางท่อที่มีท่อเหนือพื้นดินซึ่งติดตั้งอยู่กับสะพานวางท่อ (Pipe Bridge) หรือชั้นวางท่อ (Pipe Rack) และระบบการขนส่งก๊าซปิโตรเลียมเหลวทางท่อเหนือพื้นดินที่ประกอบด้วยท่อใต้พื้นดินบางส่วนรวมอยู่ในเส้นท่อเดียวกัน

          (4) กรณีทดสอบและตรวจสอบตามวาระ สําหรับระบบการขนส่งก๊าซปิโตรเลียมเหลวทางท่อใต้พื้นดิน ให้ทดสอบและตรวจสอบท่อไม่น้อยกว่าตามหลักเกณฑ์และวิธีการที่ 3 ท้ายประกาศนี้โดยให้ทดสอบและตรวจสอบตามวาระครั้งแรกภายในห้าปีนับแต่วันที่ได้รับใบอนุญาต และครั้งต่อไปภายในทุกห้าปี นับแต่วันที่ทดสอบและตรวจสอบครั้งหลังสุด

          ในกรณีมีเหตุจําเป็นที่ผู้ประกอบกิจการควบคุม ไม่สามารถทดสอบและตรวจสอบท่อตามระยะเวลาที่กําหนดไว้ในวรรคหนึ่งได้ ผู้ประกอบกิจการควบคุมอาจขอขยายระยะเวลาโดยยื่นหนังสือถึงอธิบดีกรมธุรกิจพลังงาน พร้อมเอกสารการประเมินความเสี่ยงในการใช้งานระบบการขนส่งก๊าซปิโตรเลียมเหลวทางท่อใต้พื้นดิน ภายในหนึ่งร้อยแปดสิบวันแต่ไม่น้อยกว่าสามสิบวันก่อนครบกําหนดระยะเวลาการทดสอบและตรวจสอบ เมื่ออธิบดีกรมธุรกิจพลังงานพิจารณาแล้วเห็นว่ามีเหตุจําเป็นและระบบการขนส่งก๊าซปิโตรเลียมเหลวทางท่อใต้พื้นดินนั้น มีความมั่นคงแข็งแรง อาจมีคําสั่งอนุญาตขยายระยะเวลาออกไปได้อีกไม่เกินห้าปี นับแต่วันที่ครบกําหนดเวลาทดสอบและตรวจสอบดังกล่าวได้

          (5) ในกรณีผลการทดสอบและตรวจสอบระบบการขนส่งก๊าซปิโตรเลียมเหลวทางท่อตามวิธีการทดสอบและตรวจสอบใน (1) (2) (3) หรือ (4) แล้วแต่กรณี นั้น ปรากฏเหตุอันควรสงสัยจากการทดสอบและตรวจสอบว่า อาจทําให้เกิดความไม่มั่นคงแข็งแรงต่อระบบการขนส่งก๊าซปิโตรเลียมเหลวทางท่อหรืออาจเกิดอันตรายขึ้นเมื่อใช้งานต่อไปและจําเป็นต้องได้รับการแก้ไข ให้ผู้ประกอบกิจการควบคุมนําเสนอวิธีการแก้ไข และวิธีการทดสอบและตรวจสอบให้อธิบดีกรมธุรกิจพลังงานเห็นชอบเมื่อได้รับความเห็นชอบแล้ว จึงดําเนินการได้


ผู้มีอํานาจลงนาม - ประกาศ ณ วันที่ 24 กันยายน พ.ศ. 2561

 

ศิริ  จิระพงษ์พันธ์

รัฐมนตรีว่าการกระทรวงพลังงาน